Қамаудағы белсенді Марат Жыланбаев аузын тігіп тастады
"Қамаудағы белсенді Марат Жыланбаев аузын тігіп тастады" | "https://abai.kz/post/175696"
TITLE: Қамаудағы белсенді Марат Жыланбаев аузын тігіп тастады
URL: https://abai.kz/post/175696
META: "Қамаудағы белсенді Марат Жыланбаев аузын тігіп тастады" | "https://abai.kz/post/175696"
DATE: 03.11.2023
AUTHOR(s): Abai.kz
TOTAL WORDS: 316
TEXT: Белсенді, "Алға Қазақстан" тіркелмеген оппозициялық ұйымының жетекшісі Марат Жыланбаев ашық сот талап етіп, аузын тігіп тастады. 2 қарашада 1612 Info телеграм-арнасы сот құжатына "қарсылық ретінде мен аузымды тігіп тастадым" деген жазуы бар қағаз ұстап тұрған Марат Жыланбаевтың суреті мен өте қысқа видеосын жариялаған. Ақпаратты адвокаты растағанмен өзі процесте отырғандықтан мән-жайды толық түсіндіре алмады. Астана қаласының қылмыстық атқару жүйесі департаменті Марат Жыланбаевтың аузын тігіп тастағанын растады. "1 қарашада сотталушы Марат Жыланбаев аузын жіппен тігіп, тамақтан бас тарту туралы арыз берген. Ол өз әрекетін Астана қаласының қылмыстық істер жөніндегі мамандандырылған ауданаралық сотының 2 қарашаға белгіленген сот отырысынн жабық өткізу туралы шешімімен келіспейтіндігімен түсіндіреді. Оның мекеме әкімшілігінің қызметкерлеріне шағымы жоқ. Сол күні мекеме басшылығымен профилактикалық әңгіме жүргізілгеннен кейін сотталушы Марат Жыланбаев тігісін алып тастады" деп жазылған ҚАЖД хабарламасында. Департаменттің хабарлауынша, Марат Жыланбаевтың "жағдайы қанағаттарлық, денсаулығына шағым жоқ. "Ол қосымша тексерулерден және медициналық мамандардың кеңесінен бас тартты" деді департамент өкілдері. Әзірге Азаттық Марат Жыланбаевтың жағдайы жөнінде адвокатынан біле алмады. 30 қазанда Астанада Марат Жыланбаевтың соты басталған еді. Алғашқы отырыста судья аты-жөндері аталмаған куәгерлердің өтінішін алға тартып, сотты жабық еткен еді. Қорғау тарабы сотқа сенімсіздік білдіргенмен өтініші кері қайтарылған. Сол сотта Марат Жыланбаев сот процесін ашық жүргізуді сұраған. — Сотты жабық өткізу - заңға, конституцияға қайшы. Ешқандай тәртіп бұзған жоқпын, мұны сотта дәлелдегім келеді. Егер жабық сот болатын болса, мені "қанша берсе" сонша уақытқа қамайды,- деді ол. Қазір белсендінің соты ақпарат құралдарының қатысуынсыз жабық өтіп жатыр. Бұған дейін құқық қорғаушылар мен белсенділер "саясиланған іс бойынша" соттың жабық өтуін сынаған. Марат Жыланбаев биыл кезектен тыс парламент сайлауына депутаттықтан үміткер ретінде тіркелген. Билік "ерте үгіт-насихат жасады" деп айыптап, кандидаттар қатарынан алып тастады. Өзінің сайлауалды бағдарламасында Жыланбаев Қаңтар оқиғасын тергеуді, қантөгістен зардап шеккендерге өтемақы төлеуді, бұрынғы президент Нұрсұлтан Назарбаев пен оның отбасына қатысты тергеу жүргізуге шақырған. Әлемнің 39 елінде демократия белсенділері мен құқық қорғаушылар, адвокаттар мен журналистерді біріктіретін World Liberty Congress үкіметтік емес ұйымы жуырда "Марат Жыланбаев жөн-жосықсыз ұсталды" деп таныған. Дереккөз: centralasian Abai.kz
